Каментарыі для настаўніка па выкарыстанні рабочых лістоў

Рабочыя лісты па параграфах 29, 30 і 32, 33 аб’яднаныя. Можна працаваць над адным лістом два ўрокі.

29, 30. МІНСК — СТАЛІЦА НАШАЙ КРАІНЫ

На пачатку ўрока дзеці ўзнаўляюць веды пра галоўны горад краіны. З параграфаў 17–19 (с. 73 вучэбнага дапаможніка) можна ўспомніць легенды пра Мінск, з параграфа 11 пра Усяслава Чарадзея — напомніць пра бітву на р. Нямізе і першае ўзгадванне пра Мінск у летапісах. Пасля гэтага дзеці могуць вылічыць дакладны ўзрост горада і запісаць у адпаведнае поле рабочага ліста. А можна выкарыстаць даныя пра ўзрост горада на с. 128 вучэбнага дапаможніка.

З уласнага вопыту дзяцей высветліць, дзе былі ў Мінску (калі былі) ці што   
бачылі ў відэа пра горад, якія мясціны найбольш адметныя для пэўных вучняў.

А сёння рабочы ліст стане маршрутам экскурсіі па Мінску. З яго дапамогай дзеці змогуць расказаць пра самыя вялікія вуліцы і плошчы іншым людзям.

Можна падзяліць клас на групы па назвах самых вядомых праспектаў Мінска. Групы запаўняюць з дапамогай вучэбнага дапаможніка блокі пра гэтыя праспекты: назву праспекта (Незалежнасці, Пераможцаў, Машэрава) і асноўныя вядомыя будынкі і аб’екты, якія ёсць уздоўж іх (с. 128–133 вучэбнага дапаможніка).

Запоўніць блок пра Пятра Міронавіча Машэрава (інфармацыя на с. 132, 133 вучэбнага дапаможніка).

Што акрамя праспектаў прыцягвае ўвагу людзей? Дзе яны могуць збірацца? Дзе адбываюцца святочныя мерапрыемствы?

Што вы ведаеце пра плошчы Мінска? Вучні запаўняюць блок пра плошчы Мінска (Прывакзальную, Свабоды, Незалежнасці, Кастрычніцкую, Перамогі, Якуба Коласа, Дзяржаўнага сцяга), карыстаючыся тэкстам на с. 134–140 вучэбнага дапаможніка.

Дома дзеці могуць адшукаць і дапоўніць інфармацыю пра тую плошчу, якая ім больш спадабалася.

З дадатковай інфармацыі пра Дар’ю Домрачаву на с. 141 вучэбнага дапаможніка прапануецца выдзеліць, на якім праспекце і плошчы яна была.

Можна яшчэ злучыць фотаздымкі, размешчаныя ў рабочым лісце, з выявамі плошчаў і праспекта з назвамі, якія ім адпавядаюць.

31. СУЧАСНАЯ БЕЛАРУСЬ

Як называецца наша краіна? А ці даўно існуе такая назва? Са с. 142, 143 вучэбнага дапаможніка знайдзіце інфармацыю пра назву краіны, яе папярэднюю назву і дату, якую адзначаюць як дзень нараджэння (незалежнасці) краіны. Запоўніце блок пра Рэспубліку Беларусь.

Па інфармацыі са с. 143 вучэбнага дапаможніка і малюнку-інфаграфіцы з рабочага ліста запоўніце блок пра Асноўны Закон дзяржавы — Канстытуцыю.

З інфармацыі на с. 143, 144 вучэбнага дапаможніка даведайцеся і дапоўніце ў рабочым лісце частку пра ўладу нашай краіны: Нацыянальны сход, Урад (Савет Міністраў Рэспублікі Беларусь), Прэзідэнта.

Што абазначае малюнак у рабочым лісце (ААН)? З інфармацыі ў вучэбным дапаможніку на с. 145 запоўніце блок, як ААН звязана з нашай краінай.

Ці ёсць героі сярод нас зараз? Штодзённа людзі вакол нас здзяйсняюць нейкія ўчынкі, якія выклікаюць павагу. Але знакамі герояў адзначаюць вельмі важныя подзвігі.

Пра якога героя сучаснасці распавядае рабочы ліст? Як вы лічыце, хто   
па прафесіі гэты чалавек? Знайдзіце на с. 146 вучэбнага дапаможніка інфармацыю пра яго і дапоўніце рабочы ліст.

32, 33. ДЗЯРЖАЎНЫ ГЕРБ НАШАЙ КРАІНЫ. СЦЯГ БЕЛАРУСКАЙ ДЗЯРЖАВЫ

Вучням прапануецца разгледзець малюнкі на рабочым лісце і зрабіць выснову, пра якія сімвалы на ўроку будзе ісці размова (пра герб і сцяг). З інфармацыі   
на с. 148, 149 вучэбнага дапаможніка дзеці запаўняюць звесткі, якія знойдуць   
у дачыненні да герба краіны: пра яго элементы, сімволіку, значэнне.

Навошта краіне герб? Дзе можна ўбачыць яго выяву? Нават зараз яна ёсць у пашпартах вашых бацькоў і вашых (калі ў вас ёсць пашпарт), а таксама на папяровых дзённіках, на старонках дзяржаўных сайтаў.

А хто бачыў Беларусь такой маленькай, якая яна на выяве герба? Так, касманаўты. Знайдзіце і запоўніце ў рабочых лістах інфармацыю пра касманаўтаў, якія родам з Беларусі (с. 150, 151 вучэбнага дапаможніка). Якія краіны прадстаўлялі касманаўты?

Запішыце, што вядома пра кожны колер сцягу нашай краіны і яго арнамент. Абапірайцеся на звесткі на с. 152–155 вучэбнага дапаможніка. Якія адрозненні ў сучаснага сцяга ад сцяга БССР — яго папярэдніка? Параўнайце малюнак у рабочым лісце і малюнак на с. 155 вучэбнага дапаможніка. Сімвалам чаго з’яўляецца галоўны элемент, які адрознівае выявы?

Калі святкуюць свята герба і сцяга?

Дзе выкарыстоўваюць сцяг?

Дзе знаходзіцца самы вялікі ў Рэспубліцы Беларусь сцяг?

Чаму трэба паважаць дзяржаўныя сімвалы?